Абсяг маёй фальклорнай практыкі - у межах Гродзенскай і Брэсцкай абласцей. Менавіта гэтыя куточкі нашай краіны з’яўляюцца для мяне асаблівым прытулкам душы, у якім я адчуваю сябе ўтульна. Такое адчуванне абумоўлена тым, што менавіта ў Гродзенскай вобласці жывуць мае бабуля і дзядуля, а таксама прабабуля. Адсюль родам мая матуля. Я ведаю, што заўсёды магу да іх звярнуцца ў любы момант, у тым ліку і з фальклорнай практыкай, якая зараз для мяне стала задачай нумар адзін. У Брэсцкай вобласці, адкуль я сама родам (г. Брэст) таксама жывуць мае блізкія людзі, гатовыя дапамагчы ў зборы фальклорных матэрыялаў. Праўда, калі ў дапамозе адных я амаль што не сумнявалася, то каштоўнасць другіх інфармантаў стаяла для мяне на другім плане. У рэальнасці ўсё было інакш. Але аб усім па парадку. Такім чынам, мы пачынаем падарожжа па маім шляху збірання фальклору.